Torsdag var det møte med styret i Oslo universitetssykehus og direktør Siri Hatlen i forbindelse med at det må spares 500 millioner kroner.

Styret i Oslo universitetssykehus har bedt sykehusets ledelse arbeide videre med sparetiltakene.

– Styringsmålene står fast og administrasjonen har gjort en beundringsverdig jobb med å identifisere mulige sparetiltak. Samtidig må vi erkjenne at kutt i driften alene ikke kan løse utfordringene, sier Göran Stiernstedt, styreleder i Oslo universitetssykehus i en pressemelding.

Landets største

Ullevål er landets største sykehus, og landets spydspiss innen forskning og medisin, men på avdelingene er det langt fra rosenrødt.

Da TV 2 lagde reportasje torsdag lå det tre pasienter på et trangt rom ved kirurgisk avdeling for mage- og tarmsykdommer.

Badet til en av pasientene viste også tydelig mangel på vedlikehold. I sykehusets ventilasjonsanlegg florerte det med mugg.

Vil bli best

Oslo universitetssykehus har satt seg som mål å bli Nordens beste og mest effektive, noe som vil kreve oppgradering, men i stedet må det gjøres dramatiske kutt.

– Er du trygg på at vi kan nå målet om å kutte 500 millioner kroner?

– Jeg er trygg på at ledelsen og hele organisasjonen gjør sitt aller beste med å erverve på de krevende målsettinger som er satt, sier Hatlen til TV 2.